Jongste wending in Mugabe-begraafplekRobert Mugabe (Foto: Wikimedia Commons) Die oudpresident van Zimbabwe, Robert Mugabe, gaan nou na verwagting by sy landelike tuiste ŉ laaste rusplek vind. Dít volgens ŉ Zimbabwiese regeringswoordvoerder wat die jongste verwikkelinge bekend gemaak het in ŉ drama oor waar die oudleier begrawe moet word. Nick Mangwana het Donderdag gesê die regering “werk saam met die Mugabe-familie oor hulle jongste posisie”, maar hy het nie gesê wanneer die begrafnis in Kutama gaan plaasvind nie. Die rusplek van een van Afrika se langsdienende leiers was sedert sy dood vroeër vandeesmaand ŉ groot twispunt. Mugabe was 95. Sy familie hou in dié stadium sy liggaam in ŉ reusewoning in ŉ woonbuurt van die hoofstad Harare, terwyl daar gewag word vir die afhandeling van die bou van ŉ graf by die nasionale heldeakker. Dié begraafplaas word hoofsaaklik vir uitverkore lede van die regerende party en oorlogshelde gereserveer.